google/wiki40b huggingface dataset:
Munkadetagune torn

Munkadetagune torn asub Tallinna vanalinnas ja kuulub Tallinna keskaegsete kaitserajatiste hulka. Tänapäeval jääb see Müürivahe ja Munga tänava risti, Müürivahe ja Uue tänava vahele ning selle aadress on Müürivahe 58.
Munkadetagusest tornist ühele poole jääb linnamüüris Bremeni torn, teisele poole Hellemani torn. Nime sai Munkadetagune torn oma asukohast kunagise dominiiklaste Katariina kloostri taga.
18. sajandi lõpuni oli tornis sõjamoonaladu, mistõttu 17. sajandil sai see rahvasuus nime Süütenööride torn. Torn on korduvalt põlenud, viimati 1994.
1970.–80. aastatel Munkadetagune torn restaureeriti ja selles avati kohvik. Pärast 1994. aasta põlengut seisis torn tühjana, kuid 2010. aastal lõppenud remondi järel on see külastajatele avatud.
Ozaukee maakond

Ozaukee maakond (Ozaukee County) on maakond USA-s Wisconsinis osariigis. Geograafilised koordinaadid on 43° 22′ N, 87° 30′ W
Maakonna halduskeskus on Port Washington ja suurim linn Mequon.
Maakonna pindala on 2890 km², millest 2290 km² moodustab veepindala.
Elanike arv oli 2010. aasta rahvaloenduse järgi 86 395. Aastal 2000 oli elanike arv 82 317.

Ajalugu

Ozaukee maakond moodustati 1853. aastal Washingtoni maakonna osast.
Võõrkapsas

Võõrkapsas (Eruca) on perekond taimi ristõieliste sugukonnast.
Perekonnas on sõltuvalt taksonoomiast üks kuni viis liiki.
Seķi mõis

Seķi mõis (saksa keeles Seckenhof, läti keeles Seķu muiža) oli rüütlimõis (fideikomiss) Liivimaal Volmari kreisis Astijärve kihelkonnas. Nüüdisaegse haldusjaotuse järgi asub mõisasüda Burtnieki piirkonnas Burtnieki vallas.

Mõisa suurus

Bienenstammi andmetel oli mõisa suurus 1816. aastal 7 ja 1/4 adramaad, sellele allus 135 mees- ning 165 naishinge.
1920. aasta agraarreformi ajal oli mõisa suurus 435 hektarit.
Eduard Aasmäe

Eduard Aasmäe (enne eestistamist Eduard Aamann; 17. jaanuar 1896 Märjamaa vald – 10. veebruar 1942 Krasnojarsk, Venemaa) oli Eesti politseinik.
Ta teenis Tallinna ratsapolitseis alates 1920. aastast. 5. detsembril 1924 Nehatu vallas kommunistidega peetud tulevahetuses sai ta haavata.
Eduard Aasmäe arreteeriti NKVD poolt 20. septembril 1940. 5. märtsil 1941 mõistis sõjatribunal talle 8 aastast vangistust koos 3 aasta poliitiliste õiguste kaotusega. Suri vangistuses.
Johannes XVIII

Paavstiks saamine

Johannes XVIII määrati paavstiks Rooma valitseja Giovanni II Crescenzi poolt ja ta pühitseti ametisse esimesel jõulupühal 25. detsembril 1003, teistel andmetel jaanuaris 1004.

Suhted Prantsusmaaga

Johannes XVIII ähvardas 1007 Prantsusmaa kuningat Robert II-t, et kui Fleury kloostri pärast tülitsenud Sensi peapiiskop Léotheric (Letericus) ja Orléansi piiskop Foulques I Rooma ei ilmu, paneb ta Prantsusmaa kirikuvande alla.
Mõlemad vaimulikud ähvardasid kloostrilt võtta ära paavstide antud privileegid, mistõttu paavst ähvardas nad panna kirikuvande alla.

Suhted Saksa kuningaga

Saksa kuningas Heinrich II külastas 1004 Itaaliat ja krooniti Itaalia kuningaks. Kroonik Thietmar märkis, et paavst soovis kuningaga kohtuda, kuid Crescenzi oli nende kohtumise vastu.

Suhted Konstantinoopoli patriarhiga

Konstantinoopoli patriarh Sergios II lisas Johannes XVIII nime diptühhoni.

Suhted Briti piiskoppidega

Johannes XVIII andis palliumi Canterbury peapiiskopile Ælfheahile (Elphege).

Suhted Saksa piiskoppidega

Johannes XVIII taastas 1004 Benedictus VII poolt likvideeritud Merseburgi piiskopkonna.
Ta rajas 1007 või 1008 Bambergi piiskopkonna ja seadis selle paavsti protektsiooni alla.
Ta andis 1008 või 1009 palliumi Trieri peapiiskopile Megingaudile.
Ta kinnitas 1005 Paderborni piiskopkonna privileegid.

Munklus

Johannes XVIII kinnitas 1004 Saumuri (Salmuriensis) Saint-Florenti kloostri privileegid, 1005 Subiaco kloostri privileegid, 1006 Dijoni (Divionensis) Saint-Bénigne kloostri privileegid, 1008 Fleury (Floriacensis) kloostri privileegid, Beaulieu (Bellilocensi) kloostri privileegid ja 1009 Marseille Saint-Victori kloostri privileegid,

Uued kardinalid

Johannes XVIII määras kardinaliks hilisema paavsti Sergius IV ja Ostia piiskopi Tiberio.

Surm

Johannes XVIII suri juunis või juulis 1009 Roomas ja maeti kas Lateraani basiilikasse või San Paolo fuori le Mura kirikusse.
Kirikuloolase J. N. D Kelly järgi võis Johannes XVIII vahetult enne oma surma astuda paavsti ametist tagasi, kuna mõnes tolleaegses allikas on tema kohta öeldud, et ta oli San Paolo fuori le Mura kloostri munk.
Tarbijahinnaindeks

Tarbijahinnaindeks (lühend THI) on indeks, mis iseloomustab tarbekaupade ja tasuliste teenuste hindade muutust.

Metoodika

Tarbijahinnaindeksi kaalusüsteemi ning arvutuste aluseks olevaid baashindu ajakohastab Statistikaamet igal aastal alates 2001. aastast. Jooksval aastal (t) on tarbijahinnaindeksi arvutuste aluseks olevateks baashindadeks eelmise aasta (t-1) detsembri hinnad. Arvutused tehakse baasil eelmise aasta detsember = 100. Kaalusüsteem vastab elanikkonna eelmise aasta keskmisele kulutuste struktuurile. Võimaldamaks võrdlusi varasemate perioodidega jätkatakse tarbijahinnaindeksi avaldamist baasil 1997 = 100. Ühendavaks kuuks on eelmise aasta detsember. Kulutuste grupeerimise aluseks on rahvusvaheline klassifikaator COICOP(Classification of Individual Consumption by Purpose). Kaupade ja teenuste hindu registreeritakse iga kuu kümnes Eesti linnas. Vaatlusperiood on nädal, kuhu jääb 15. kuupäev.
Charles Abbot

Charles Greeley Abbot (31. mai 1872 Wilton, New Hampshire – 17. detsember 1973) oli USA astrofüüsik.
Muu hulgas määras ta kindlaks solaarkonstandi senisest täpsemalt, viis lõpule Päikese infrapunakiirguse spektri kaardistamise.
Ta uuris ka selgeltnägemist.

Mälestuse jäädvustamine

Charles Greeley Abboti järgi sai juba tema eluajal nime Abboti kraater Kuul.
Jõevähklased

Jõevähklased (Astacidae) on kümnejalaliste seltsi kuuluv sugukond.
Kavilda vasallilinnus

Kavilda vasallilinnus (saksa Kawelecht) oli linnus Tartumaal Kavilda ürgoru läänenõlval, praeguse Elva valla territooriumil.
Kavilda linnus hävis Liivi sõjas.
Tegemist oli kastellilaadse rajatisega, mille juures asus ka tornilaadne eluhoone. Praegu on linnusest säilinud vaid poolteist korrust, mis asuvad peamiselt maapinnast allpool.
Johann Heinrich Gerth (Suure-Jaani)

Isiklikku

Tema poeg Johann Heinrich Gerth oli Väike-Maarja ja Kuusalu Laurentsiuse koguduse õpetaja, pojapoeg Isaac Gustav Gerth oli Järva-Madise Püha Matteuse koguduse õpetaja.
Eric Robertson Dodds

Elu ja haridustee

Dodds sündis kooliõpetajate pojana. Tema isa Robert suri, kui poeg oli 7-aastane. Kümneaastaselt kolis ta koos emaga Dublinisse.
1912. aastal sai ta stipendiumi Oxfordi Ülikooli University College'is õppimiseks. Ta õppis Literae Humaniores programmis, mis tähendas kaheosalist nelja-aastast kursust (viie semestri jooksul käsitleti ladina ja kreeka autorite tekste, seitsme semestri jooksul antiikajalugu ja -filosoofiat). Tema sõprade hulka kuulusid Oxfordis Aldous Huxley ja T. S. Eliot.
1916. aastal pidi ta Oxfordist lahkuma, kuna oli toetanud Lihavõtteülestõusu, ent ta naasis järgneval aastal, et sooritada ülikooli lõpueksamid.

Töökäik

1919. aastal sai temast klassikalise filoloogia lektor Readingi Ülikoolis, 1924. aastal kreeka keele professor Birminghami Ülikoolis.
1936. määrati ta Oxfordi Ülikooli kreeka keele professoriks (Regius Professor of Greek, kuningas Henry VIII poolt 1541. aastal asutatud professuur). Tema eelkäija sellel kohali oli Gilbert Murray, kes soovitas Doddsi peaminister Stanley Baldwinile. Doddsi määramine sellele kohale pälvis kriitikat ning ta ei olnud alguses kolleegide hulgas väga populaarne.

Teosed

Doddsi peateos on "The Greeks and the Irrational" (Berkeley: University of California Press, 1951). Eesti keeles on ilmunud tema raamat "Paganad ja kristlased ängistuse ajastul" (Tallinn: Varrak, 2003; inglise keelest tõlkinud Marju Lepajõe; originaal "Pagan and Christian in an age of anxiety: some aspects of religious experience from Marcus Aurelius to Constantine", Cambridge: Cambridge University Press, 1965).

Isiklikku

1923. aastal abiellus Dodds Readingi Ülikooli inglise keele lektori Annie Edwards Powelliga (1886–1973). Lapsi neil ei olnud.
Sangaste linnamägi

Sangaste linnamägi on linnamägi Valga maakonnas Otepää vallas Mäeküla külas.

Kirjeldus

Kalevipoja sängi tüüpi linnamäe 15 m kõrgused nõlvad on ühtlaselt järsud ja kunstlikult järsustatud. Õueala pindala on 5000 ruutmeetrit. Vallide laius 4 m ja kõrgus 1,5 m.

Ajalugu

Linnusest võetud söeproovid viitavad 11. sajandi ja 13. sajandi algusveerandi vahemikule, keraamikaleiud aga mainitud perioodi lõppjärgule. Ajaloolaste arvates võis linnuse ehitamisel 11. või 12. sajandil osaleda väga suur rahvahulk ja tööde korralduslik tase oli väga kõrge. Võimalik, et suuremad mullatööd tehti üheskoos, kuid siis jäid ehitustööd pooleli ning osaliselt väljaehitatud linnust hakati pärast mõningast mahajäetust taas kaitseks kohandama alles 13. sajandi alguse ristisõdade ajal.

Legendid

Pärimused räägivad linnamäel olnud ja sealt järve uppunud kirikust (siit ka Kirgjärve nimi).
Robert Kagan

Robert Kagan (sündinud 26. septembril 1958 Ateenas) on Ameerika Ühendriikide ajaloolane ja välispoliitika ekspert.

Isiklikku

Tema isa on USA ajaloolane (on spetsialiseerunud Vana-Kreeka ajaloole) Donald Kagan, ka vend Frederick Kagan on ajaloolane. Ta on abielus Victoria Nulandiga, neil on kaks last.
Toomas Tamsar

Toomas Tamsar (sündinud 22. veebruaril 1967 Tallinnas) on eesti ettevõtja, tippjuht ja juhtide coach.
Ta lõpetas 1985. aastal Tallinna 21. Keskkooli ja 1992. aastal Tallinna Tehnikaülikooli majandusteaduskonna.
Aastatel 1994–1998 oli ta Eesti Kaubandus-Tööstuskoja peadirektor, 1998–1999 Norma Grupi juhatuse esimees, 1999–2000 AS NG Investeeringud juhatuse esimees, 2000–2002 Tallinna Kaubamaja juhatuse esimees.
Toomas Tamsar oli 1995. aastal üks OÜ Balti Juhtimiskonverents asutajaid ning on siiani Pärnu Konverentside eestvedaja, samuti coachingufirma Tamsar Coaching omanik.
Alates maist 2013 on ta Tööandjate keskliidu tegevjuht.
Hilda Luik

Hilda Luik (sündinud 24. oktoobril 1927) on eesti raamatukoguhoidja.
Aastatel 1951–2001 oli ta Tääksi raamatukogu juhataja.
Johnsoni maakond (Iowa)

Johnsoni maakond (Johnson County) on maakond USA-s Iowa osariigis. Geograafilised koordinaadid on 41°40' N, 91°35' W.
Maakonna halduskeskus on Iowa City.
Maakonna pindala on 1614 km², millest 23 km² moodustab veepindala.
Elanike arv oli 2010. aasta rahvaloenduse järgi 130 882. Aastal 2000 oli elanike arv 111 006.

Ajalugu

Johnsoni maakond moodustati 21. detsembril 1837. aastal Dubuque'i maakonna osast. Maakond sai nime USA asepresidendi Richard M. Johnsoni järgi.
Eesti Ema monument

Eesti Ema monument on 26. juunil 2010 Rõuges avatud mälestusmärk, mis väärtustab eesti naist emana ja väljendab tänutunnet. Eesti Ema on tehtud Udmurtiast toodud hallist graniidist ja on 3,6 meetrit kõrge ning kaalub ligikaudu 6 tonni.
Kuju idee autor on Hans Sissas. Kavandi autorid on kunstnikud/skulptorid Ilme ja Riho Kuld ning selle raiusid välja skulptorid-kiviraidurid Margus Kurvits ja Kristjan Kittus.
Monumendi maksumus oli ligikaudu 1,7 miljonit krooni, millest umbes 60% moodustasid rahvalt ja asutustelt saadud annetused.
Eenok

Eenok (heebrea keeles חֲנוֹךְ; tänapäeva hääldus H̱a nokh, Tibeeria heebrea keeles Ḥănōḵ; araabia keeles إدريس, Idrīs) on Piibli tegelane.
Temast räägib Aadama sünniraamat: Kui Jered oli elanud sada kuuskümmend kaks aastat, siis sündis temale Eenok. Ja Jered elas pärast Eenoki sündimist kaheksasada aastat, ja temale sündis poegi ja tütreid. (...) Kui Eenok oli elanud kuuskümmend viis aastat, siis sündis temale Metuusala. Ja Eenok kõndis pärast Metuusala sündimist koos Jumalaga kolmsada aastat, ja temale sündis poegi ja tütreid. Nõnda oli kõiki Eenoki elupäevi kolmsada kuuskümmend viis aastat. Eenok kõndis koos Jumalaga, ja siis ei olnud teda enam, sest Jumal võttis tema ära. (Esimene Moosese raamat 5:18–24)
Eenok oli Aadama pojapojapojapojapojapoeg, Jeredi vanim poeg, Metuusala isa ja Noa vanavanaisa.
Taliharjapäev

Taliharjapäev on eesti rahvakalendri tähtpäev, mida tähistatakse 14. jaanuaril.
Taliharjapäev alustab kalendripühade rida, mida on peetud talveharjaks (paavlipäev, tõnisepäev, küünlapäev) ja mille kohta arvati, et see päev murrab talve selgroo. 
Taliharjapäeval peab pool loomatoitu alles olema ning sellest päevast liigub aeg kevade suunas. Varases kalendrikirjanduses seostatakse taliharjapäevaga lume sulama hakkamist.
Soomlased ja karjalased on väitnud, et karu pöörab siis teise külje ning hakkab teist käppa imema.
Sergius II

Paavstiks saamine

Sergius II valiti paavstiks Rooma aadli toetusel jaanuaris 844 (Salvador Miranda andmetel 25. jaanuaril) San Martino kirikus, kuna Rooma elanikud olid Lateraani palees kuulutanud paavstiks diakon Johannese. Sergiuse toetajad hõivasid varsti Lateraani palee, kuid säästsid tema palvel surma mõistetud Johannese elu, kes saadeti kloostrisse.
Sergius II pühitseti ametisse Rooma Peetri kirikus ilma Frangi keisri Lothar I ametliku tunnustuseta, nagu seda sätestas 824. aasta konstitutsioon. Paavsti valimise kinnitas hiljem Rooma sinod.

Suhted Frangi riigiga

Kuna Sergius II pühitseti ametisse ilma Frangi keisri tunnustuseta, saatis keiser Lothar I 844 Itaaliasse oma poja, Itaalia asekuninga Ludwigi ja Metzi peapiiskopi Drogo, kelle väed rüüstasid paavsti valduseid.
Sergius II võttis Ludwigi Roomas pidulikult vastu, kuid pidi tema nõudel korraldama sinodi, mis kinnitas Sergiuse paavstiks. Paavst kroonis 15. juunil 844 Ludwigi Itaalia kuningaks ja määras Drogo Alpidest põhja pool asuvate maade apostellikuks vikaariks. Paavst ja kuningas leppisid kokku, et tulevikus ei pühitseta ühtki paavsti ametisse ilma keisri nõusolekuta. Samas keeldus paavst Ludwigile andmast lojaalsusvannet, põhjendades seda sellega, et vannet võidakse anda keisrile, kuid mitte tema pojale. Ka ei soostunud paavst rehabiliteerima Ludwig Vaga vastu 835 asunud ja hiljem tagandatud Reimsi piiskoppi Ebbot ja Narbonne’i piiskoppi Bartholomeust.

Suhted Itaalia piiskoppidega

Sergius II üritas 846. aastal lahendada Grado patriarhi Veneriuse ja Aquileia patriarhi Andrease vahelist tüli.
Ta nimetas Bari piiskopi Angelariuse Bari ja Canossa piiskopiks.

Sisepoliitika

Kaasaegsed kritiseerisid Sergius II-t tema finantseerimisviiside pärast, kuna tema ajal lokkas kirikuametkondades simoonia. Kui araablased vallutasid augustis 846 Gregoriopolise kindluse ning rüüstasid 25. augustil Rooma Peetri kiriku ja San Paolo fuori le Mura kiriku, siis pidasid kaasaegsed seda Jumala märgiks.
Paavst pöördus abi saamiseks keisri ja Ludwigi poole, kuid tulemusteta ja araablaste rünnaku lõi lõpuks tagasi Spoleto hertsog Guido.

Uued kardinalid

Sergius II ajal sai kardinaliks kolm vaimulikku: Santi Quattro Coronati vaimulik ja hilisem paavst Leo, vaimulik Fortunatus Amalarius ja diakon Nicolaus.

Onupojapoliitika

Sergius II ordineeris oma venna Benedictuse Albano piiskopiks. Benedictusest sai ka Frangi keisri esindaja Roomas.

Sergius II kultuuriloos

Sergius II ajal ehitati Lateraani basiilika juurdeehitised ja taastati Marcianuse akvedukt.
Donna Woolfolk Cross on Sergiust kujutanud oma teoses "Paavst Johanna", kus ta heidab talle ette õgardlust.

Surm

Sergius II suri 27. jaanuaril 847 ja maeti Rooma Peetri kirikusse.
Jens Stoltenberg

Jens Stoltenberg (sündinud 16. märtsil 1959 Oslos) on Norra poliitik, alates 1. oktoobrist 2014 NATO peasekretär.
Ta oli novembrist 2002 Norra Töölispartei juht ja peaminister 3. märtsist 2000 kuni 19. oktoobrini 2001 ja uuesti 17. oktoobrist 2005 kuni 16. oktoobrini 2013.
28. märtsil 2014 valiti ta ainsa kandidaadina NATO uueks peasekretäriks. Tema ametiaeg algas 1. oktoobril 2014.

Elulugu

Stoltenberg sai 1987 Oslo Ülikoolist teadusliku kraadi rahvamajandusteaduse alal (cand. oeconom.)
Enne Tööpartei juhiks saamist oli Stoltenberg partei noorteorganisatsiooni Arbeidernes Ungdomsfylking (AUF) juhatuse liige alates 1979. aastast ning juht 1985–1989. Organisatsiooni juhiks oleku ajal oli ta ka Sotsialistliku Noorsoointernatsionaali (IUSY) asepresident. Alates 1985. aastast kuulub ta ka Tööpartei juhatusse.
Aastatel 1990–1992 juhtis ta Töölispartei Oslo piirkonnaorganisatsiooni. 
Aastal 1993 valiti ta esimest korda Stortingisse. 
Aastatel 1992–2002 oli ta Norra Tööparteis tähtsuselt teisel ametikohal ("teine esimees"). Aastal 2001 asus ta juhtima Norra Tööpartei parlamendifraktsiooni.
Stoltenberg oli 1990–1993 keskkonnakaitseministeeriumi riigisekretär, 1993–1996 tööstus- ja energiaminister (sai ministriks 34-aastasena) ja 1996–1997 rahandusminister. 
Stoltenbergi poliitika peaministrina (2000–2001) tekitas vaidlusi ka tema enda parteis, sest ta algatas reformid heaoluriigi moderniseerimiseks, sealhulgas mitme tähtsa riigiettevõtte erastamise. Parlamendivalimistel 10. septembril 2001 sai Tööpartei ühe halvematest valimistulemustest oma ajaloos (24% häältest).    
2005. aasta parlamendivalimistel (12. september) võitis Punaroheline koalitsioon, mille peaministrikandidaat oli Stoltenberg.
Stoltenbergi peetakse partei paremtiiba kuuluvaks. Teda on nimetatud Norra Tony Blairiks ja partei kuldseks poisiks. 
Aastal 1992 toetas lahkuv parteijuht Gro Harlem Brundtland tema kandidatuuri parteijuhi kohale, kuid Stoltenberg kaotas parteijuhi valimistel Thorbjørn Jaglandile. Pärast läbikukkumist 2001. aasta valimistel tekkis parteis äge võimuvõitlus Jaglandi ja Stoltenbergi vahel, mille Stoltenberg novembris 2002 võitis.

Isiklikku

Jens Stoltenberg on endise välisministri Thorvald Stoltenbergi ja endise riigisekretäri Karin Stoltenbergi (sünninimi Heiberg) poeg. Stoltenbergide suguvõsa asus Põhja-Saksamaalt Norrasse elama 18. sajandil. 
Ta on abielus Ingrid Schulerudiga. Neil on lapsed Axel ja Catharina.
Virve Muser

Virve Muser (sündinud 23. novembril 1963) on Jõgeva maakonna tantsujuht.
Virve Muser on lõpetanud 1982. aastal Tallinna 37. Keskkooli ja 1987. aastal veterinaaria erialal Eesti Põllumajanduse Akadeemia. 
Ta on töötanud Laiuse kolhoosis veterinaarina ja OÜs Laiuse Põllumajandus laoarvestajana. 2006. aastast töötab Virve Muser Jõgevamaa Veterinaariakeskuses.
Virve Muser juhendab Laiuse naisrühma Meie Mari, Palamuse segarühma Paunvere Tootsid-Teeled ja Laiuse-Sadala segarühma. On kuulunud Laiuse lossipäevade ja Laiuse lumesõja korraldustoimkonda ning I Eesti Naiste Tantsupeo lavastusgruppi. 
2012. aastal tunnustati Virve Muserit Ullo Toomi auaadressiga.
Lihtside

Lihtside on teoreetilises mehaanikas side, mis takistab jõu rakenduspunkti liikumist ainult ühes suunas, jättes võimalikuks kõik teised liikumised. Lihtsidemeid on vaid kaks: niit (teoreetilises mehaanikas elastne väikese kaaluga riputusvahend) ja sile tasapind. Niit takistab liikumist piki niidi telje sihti niidi kinnituspunktist eemalduva tõmbejõu suunas. Sile tasapind takistab liikumist tasapinna sisse pinna normaali suunas ehk sile tasapind takistab survejõudu. Seega kumbki lihtside takistab liikumise alghetkel jõu rakenduspunkti liikumise, mille trajektoori mingi punkt satuks poolruumi, mille lahutav pind on risti võimaliku tekkiva toereaktsiooni sihiga.
Kombineerides niidi ja sileda tasapinna, saame teoreetilises mehaanikas sideme, mis kannab nimetust varras. Varras võtab vastu nii tõmbe- kui survejõudu. Varras on tinglikult liitside, mis võimaldab liikumist igal liikumise hetkel vaid risti varda teljega, seega tasapinnal mööda ringjoont ning ruumis mööda kerapinda.
Ю

Vene keel

Vene tähestikus on see eelviimane täht.
Sellega märgitakse foneeme /ju/ või (pärast palataliseeritud konsonanti) foneemi /u/.
Colli Euganei

Colli Euganei on vulkaanilise päritoluga küngaste ahelik Itaalias keset Po madalikku mõne kilomeetri kaugusel Padovast.
Aastal 1989 rajati Veneto maakonna esimene looduspark Parco regionale dei Colli Euganei pindalaga 18 694 hektarit.
Küngaste ahelik on umbes 15 km pikkune ja umbes 12 km laiune.  Kõrgeim küngas on Monte Venda (601 m).
Küngastik on saanud nime poolmüütilise rahva Euganei järgi, kes olevat piirkonnas enne veneete elanud.
Piirkond on tänapäeval tuntud eelkõige geotermilise aktiivsuse järgi, mille tõttu on Abano Terme, Montegrotto Terme ja Galzignano Terme saanud tähtsateks kuurortideks.
Mehis (eesnimi)

Mehis on mehenimi.
2018. aasta seisuga oli see Eestis esinemissageduselt 326. mehenimi. 1. jaanuari 2018 seisuga oli Eestis eesnimi Mehis 345 mehel.
Beer pong

Õllepong ehk beerpong on seltskonnamäng, mida mängitakse kahe meeskonna vahel, kes asuvad teine teisel pool lauda ning püüavad visata pingpongipalli vastasmeeskonna ees olevatesse topsidesse, mis on täidud õlle või mõne muu joogiga. Kui mängija viskab palli vastasvõistkonna topsi, on teine meeskond kohustatud selle sisu ära jooma. Võidab meeskond, kes viskab esimesena palli kõikidesse vastase topsidesse.

Ajalugu

Tänapäeva beerpongi eelkäija oli mäng, mis sarnanes rohkem lauatennisega ning mille käigus tarvitati vähem alkoholi. 1950. aastatel Ameerika Ühendriikides Dartmouth College'is sündinud mäng kujutas endast tavalist lauatennist, lisatud oli vaid kumbagi laua otsa kaks topsi õlut, kumbki ligikaudu 25 sentimeetrit laua äärest. Õllepong kujunes oma praegusel kujul välja 1970. aastatel. Levinuim versioon sünniloost pärineb Bucknelli ülikoolist, kus sealsed Delta Upsiloni üliõpilaskorporatsiooni liikmed jätsid ära lauatennise reketid, ning otsustasid palli käega visata. Edasi levis see kõikjal Ameerika Ühendriikides, muutudes kiiresti väga populaarseks.

Õllepong Eestis

Beerpong jõudis laiemalt Eestis 21. sajandi alguses. Suurim beerpongi kultuuri edasiviija Eestis on OÜ BeerPong Estonia, mis asutati 2012. aastal toonaste üliõpilaste Joel Lobjaka ning Marko Oolo poolt Tartus. Turniiride korraldamisega alustati pubis Trehv. Sealt liiguti edasi Püssirohukeldrisse, kus tänaseni toimuvad kolmapäevased beerpongi õhtud. Tänaseks on korraldatud üritusi üle kogu Eesti ning alalised turniirid toimuvad Tartus, Tallinnas, Pärnus, Viljandis ning Värskas.
Stanislav Grossi valitsus

Stanislav Grossi valitsus tuli Tšehhi Vabariigis võimule 4. augustil 2004 ja 25. aprillil 2005.
Xavier Bettel

Isiklik elu

Bettel on gei. Ta on öelnud, et luksemburglastele läheb aina vähem korda, kas keegi on gei. Bettel on Luksemburgi esimene  peaminister, kes on avalikult gei, ning maailma kolmas avalikult LGBT valitsusjuht pärast Islandi peaministrit Jóhanna Sigurðardóttirit (2009–2013) ja Belgia peaministrit Elio Di Rupot (2011–2014). Seisuga juuni 2017 on ta üks kolmest avalikult LGBT valitsusjuhist. Teised on Iirimaa peaminister Leo Varadkar ja Serbia peaminister Ana Brnabić.
Bettel sõlmis märtsist 2010 tsiviilpartnerluse arhitekt Gauthier Destenay'ga. Destenay palus augustis 2014 Betteli kätt. Paar abiellus 15. märtsil 2015. Samasooliste abielu seaduseelnõu võeti Luksemburgis vastu 2014. aasta juunis ning jõustus 1. jaanuarist 2015. Xavier Bettel oli esimene Euroopa Liidu valitsusjuht, kes abiellus enda samasoolise partneriga oma ametiajal.
Soomus (sõjandus)

Soomus on inimesi, lahingumasinaid, laevu ja kaitseehitisi relvade purustava toime eest kaitsev kiht.
Tavaliselt on soomuse eesmärk kuulide, mürskude, lennukipommide ja torpeedode peatamine, harvem ka tuumarelvade toime vähendamine.
Sõjatehnikas kasutatakse peamiselt terassoomust.
Laguuni udu

Laguuni udu ehk Laguuni udukogu ehk M 8 ehk NGC 6523 on udukogu Amburi tähtkujus umbes 5200 valgusaasta kaugusel visuaalse näiva tähesuurusega +6,0 ja nurkmõõtmetega 90' × 40'. 
Ta on emissioonudu ja peegeldava udu kompleks.

Avastamine

Udukogu avastas 1747 Guillaume Le Gentil. Enne seda avastas John Flamsteed 1680 selles paikneva hajusparve NGC 6530, mille taasavastas 1767 Jean Philippe de Chéseaux.

Morfoloogia

Laguuni udu on suur tähetekkepiirkond (H-II-piirkond), mis sisaldab gloobuleid. 
Udu kõige heledamas osas paikneb piirkond, mida kuju järgi nimetatakse Liivakella uduks (mitte ära segada samanimelise planetaaruduga MyCn 18).  
Laguuni udu keskel on noor hajusparv NGC 6530, mis on tekkinud Laguuni udu ainest ja paneb seda udu nüüd helendama.
Ahvenamaa dokument

Ahvenamaa dokument (soome Ahvenanmaan asiakirja) on dokument, mis annab Ahvenamaale, Gröönimaale ja Fääri saartele õiguse osaleda Põhjamaade institutsioonides ja koostööorganisatsioonides riikidega samadel tingimustel. See võeti vastu Põhjamaade koostöö ministrite kohtumisel Ahvenamaal Maarianhaminas 5. septembril 2007.